b'\n_START_ARTICLE_\nSamuel van Hoogstraten\n_START_PARAGRAPH_\nSamiuelis van Hogstratenas (ol. Samuel van Hoogstraten, 1627 m. rugpj\xc5\xab\xc4\x8dio 2 d., Dordrechtas\xc2\xa0\xe2\x80\x93 1678 m. lapkri\xc4\x8dio 19 d., ten pat)\xc2\xa0\xe2\x80\x93 XVII a. Nyderland\xc5\xb3 tapytojas, pie\xc5\xa1\xc4\x97jas, grafikas, meno teoretikas, literatas.\n_START_SECTION_\nBiografija\n_START_PARAGRAPH_\nSamiuelis van Hogstratenas gim\xc4\x97 1627 m. rugpj\xc5\xab\xc4\x8dio 2 d. Dordrechte. Jis buvo vyriausias i\xc5\xa1 7 Dirck van Hoogstraten ir Maeiken de Coninck vaik\xc5\xb3. Jo t\xc4\x97vai buvo menonitai, t\xc4\x97vas Dirkas buvo pasiturintis sidabro gamini\xc5\xb3 meistras ir tapytojas. I\xc5\xa1 prad\xc5\xbei\xc5\xb3 Samiuelis buvo apmokytas pie\xc5\xa1imo ir graviravimo pas t\xc4\x97v\xc4\x85 iki jo mirties 1640 m. Po to Samiuelis van Hogstratenas 1642 m. \xc4\xafstojo mokytis kelerius metus pas Rembrant\xc4\x85 Amsterdame. 1648 m. Van Hogstratenas dokumentuotas gr\xc4\xaf\xc5\xbe\xc4\x99s \xc4\xaf Dordrecht\xc4\x85. 1644 m. datuojamas pirmas \xc5\xbeinomas Van Hogstrateno paveikslas. Ankstyvoji dailininko k\xc5\xabryba labai artimai sek\xc4\x97 Rembranto maniera. Jis Amsterdame susipa\xc5\xbeino su \xc4\xafvairiais dailininkais, tarp kuri\xc5\xb3 Filipsas Koninkas ir Karelas Fabricijus. 1649 m. Van Hogstratenas prad\xc4\x97jo publikuoti savo poezijos k\xc5\xabrinius Dordrechte. 1650 m. publikavo savo roman\xc4\x85 \xe2\x80\x9eGra\xc5\xbeioji Rosalin\xe2\x80\x9c. Jis buvo susij\xc4\x99s su princ\xc5\xb3 Oranie\xc4\x8di\xc5\xb3 aplinka. Dedikavo ditirambus Miunsterio taikos sudarymo, Vilhelmo II mirties ir Vilhelmo III gimimo progomis. \xc5\xbdinoma, kad Van Hogstratenas nutap\xc4\x97 kelet\xc4\x85 Oranie\xc4\x8di\xc5\xb3 dvaro asmenybi\xc5\xb3 portret\xc5\xb3._NEWLINE_1657 m. Van Hogstratenas jau buvo gerai \xc5\xbeinomu tapytoju, jis gavo u\xc5\xbesakym\xc4\x85 nutapyti grupin\xc4\xaf Olandijos monet\xc5\xb3 kalyklos valdytoj\xc5\xb3 portret\xc4\x85. Hogstratenas dirbo daugelyje \xc5\xbeanr\xc5\xb3, daug eksperimentavo su perspektyviuoju ir \xc5\xa1viesos vaizdavimu. Apie 1650-\xc5\xb3j\xc5\xb3 vidur\xc4\xaf jis atidar\xc4\x97 savo mokykl\xc4\x85 Dordrechte. 1662 m. Van Hogstratenas i\xc5\xa1keliavo \xc4\xaf London\xc4\x85, kur tikriausiai tik\xc4\x97josi gauti u\xc5\xbesakym\xc5\xb3 i\xc5\xa1 atstatytos karaliaus Karolio II monarchijos dvaro. Van Hogstratenas paliko Anglij\xc4\x85 po 1666 m. did\xc5\xbeiojo Londono gaisro ir 1668 m. buvo dokumentuotas Hagoje. Svarbiausiu to meto Van Hogstrateno u\xc5\xbesakymu buvo 8 portret\xc5\xb3 serija, sukurta Nyderland\xc5\xb3 generolo Maerten Pauw \xc5\xa1eimai. 1671 m. dailininkas \xc4\xafsigijo nam\xc4\x85 Dordrechte, u\xc5\xbe\xc4\x97m\xc4\x97 provosto post\xc4\x85 Olandijos monet\xc5\xb3 kalykloje. Jo sveikata buvo labai suprast\xc4\x97jusi ir jis beveik nebetap\xc4\x97 \xc5\xa1iais v\xc4\x97lyvaisiais metais. Samiuelis van Hogstratenas mir\xc4\x97 1678 m. lapkri\xc4\x8dio 19 d. Dordrechte. Prie\xc5\xa1 pat mirt\xc4\xaf jis publikavo savo kapitalin\xc4\xaf meno teorijos veikal\xc4\x85 Inleyding tot de hooge schoole der schilderkonst, anders de zichtbaere werelt (\xe2\x80\x9e\xc4\xaevadas \xc4\xaf tapybos arba vizualaus pasaulio mokym\xc4\x85\xe2\x80\x9c), kuris dar \xc4\xafdomus tuo, kad jame pateiktas kriti\xc5\xa1kas am\xc5\xbeininko po\xc5\xbei\xc5\xabris \xc4\xaf Rembranto k\xc5\xabryb\xc4\x85.'